送吕右丞罷鎮宛陵
作者：周紫芝
朝代：宋

paragraphs: 漢室承平久，侯邦拱衛尊。
勳華垂日月，展錯動乾坤。
開闢規模大，紛更制作繁。
民勞箕斂日，虜痛鑿空痕。
鳴鏑侵榆塞，穹廬指鳯閽。
羽書飛始急，魚鼎沸初渾。
內禪皇圖遠，春宫曉日暾。
羣妖悉葅醢，黄髪半騰鶱。
公入登丞轄，忠稱自諌垣。
論思知蹇蹇，屬意本元元。
蠖濩資扶掖，奇庬力引援。
犬羊盟易失，虎兕敵仍存。
轉戰知何已，風塵忽再昏。
倉皇趨帳殿，奔北弃弓鞬。
傾日心應折，瞻天眼欲眢。
徽音求太姒，基命本姜嫄。
大物歸明辟，蒼生荷國恩。
推符迎代邸，結綬擁堯軒。
灞上真人出，塗山萬國奔。
回天功不世，徙突事堪論。
已復安西土，猶煩護北門。
要須調鼎手，爲洗泣隅冤。
萬杵堅城壘，千兵列戍屯。
賊鋒憂寇鈔，原燎畏燒燔。
坐嘯初何事，渠兇不足吞。
持平本寛大，餘事到平反。
論說波瀾闊，提攜禮數蕃。
時懸徐孺榻，亦置穆生樽。
有客安圭篳，忘機在鳥猿。
疾馳看騕褭，妙琢愧璵璠。
始下横經帳，還攀欲去轅。
月樓空窈窕，風旆舞繽繙。
竹帛勳猷著，絲綸詔冊温。
磻溪未容老，琳館且辭煩。
閟計今猶在，忠懷不易諼。
白麻終拜相，左衽待稱藩。
巨蠧消奸宄，良農植本根。
抗章陳上策，補袞要嘉言。
鎮薄敦流俗，疏壅究治源。
微生有榮耀，洗眼在山樊。